Virallinen lehti nro C 034 , 02/02/1998 s. 0159



A4-0373/97 Päätöslauselma komission vihreästä kirjasta lakisääteisen tilintarkastajan tehtävästä, asemasta ja vastuusta Euroopan unionissa (KOM(96)0338 - C4-0451/96) Euroopan parlamentti, joka - ottaa huomioon Euroopan unionista tehdyllä sopimuksella muutetut perussopimukset ja erityisesti EY:n perustamissopimuksen 6 artiklan, - ottaa huomioon komission vihreän kirjan (KOM(96)0338 - C4-0451/96), - ottaa huomioon komission tiedonannon «Tilintarkastuksen yhdenmukaistaminen: uusi strategia kansainväliseen yhdenmukaistamiseen» (KOM(95)0508 - C4-0537/95), - ottaa huomioon neuvoston ensimmäisen direktiivin 68/151/ETY, joka on annettu 9 päivänä maaliskuuta 1968 perustamissopimuksen 58 artiklan toisessa kohdassa tarkoitetuilta yhtiöiltä niin yhtiön jäsenten kuin ulkopuolisten etujen turvaamiseksi vaadittavien takeiden yhdenmukaistamisesta pyrkimyksenä tehdä ne samanvertaisiksi ((EYVL L 65, 14.3.1968, s. 41.)), - ottaa huomioon neuvoston neljännen direktiivin 78/660/ETY, joka on annettu 25 päivänä heinäkuuta 1978 perustamissopimuksen 54 artiklan 3 kohdan g alakohdan perusteella yhtiömuodoltaan tietynlaisten yritysten tilinpäätöksistä ((EYVL L 222, 14.8.1978, s. 11.)), - ottaa huomioon neuvoston kahdeksannen direktiivin 84/253/ETY, joka on annettu 10 päivänä huhtikuuta 1984 ETY:n perustamissopimuksen 54 artiklan 3 kohdan g alakohdan perusteella lakisääteisten tilintarkastusten suorittamisesta vastuussa olevien henkilöiden hyväksymisestä ((EYVL L 126, 12.5.1984, s. 20.)), - ottaa huomioon neuvoston direktiivin 89/48/ETY, joka on annettu 21 päivänä joulukuuta 1988 korkeakoulutuksen oppiarvojen yleisestä tunnustamisjärjestelmästä, joka koskee vähintään kolme vuotta kestävää ammatillista koulutusta ((EYVL L 19, 24.1.1989, s. 16.)), - ottaa huomioon oikeusasioita ja kansalaisten oikeuksia käsittelevän valiokunnan mietinnön sekä budjettivaliokunnan lausunnon (A4-0373/97); 1. Kehottaa komissiota ottamaan huomioon tässä mietinnössä olevat yleiset huomiot; 2. Ottaa huomioon vihreässä kirjassa käsitellyt kysymykset; katsoo kuitenkin, että komission on täsmennettävä tilintarkastuksen sisämarkkinoiden luomiseen ja niiden toimivuuteen liittyviä tavoitteitaan lyhyellä ja keskipitkällä aikavälillä sekä esitettävä aikataulu ja ne toimenpiteet, joita se aikoo ehdottaa tai joita se mahdollisesti pitää aiheellisena välttää; 3. Ottaa huomioon myös aiemmin pidetyn konferenssin alustavat päätelmät vihreästä kirjasta ja varaa itselleen oikeuden perehtyä mainittuihin päätelmiin, kun komissio on antanut asiasta tiedonannon; 4. Katsoo, että tilintarkistusdirektiiveissä mainitun yhteyskomitean alaisuuteen on alkuvaiheessa perustettava tekninen alakomitea, joka käsittelee eurooppalaisten tilintarkastusmääräysten ja kansainvälisten määräysten vastaavuutta, tilintarkastajan riippumattomuutta ja laadunvalvonnan soveltamista jäsenvaltioissa, edellyttäen, että Euroopan parlamentilla on mahdollisuus lainsäädäntöteitse antaa lausunto alakomitean kokoonpanosta ja valtuuksista, ja katsoo, että alakomiteaan olisi koottava mahdollisimman laaja-alaista tuntemusta eri alojen käytännöistä tilintarkastuskertomusten laadinnassa; 5. Pyytää komissiota pohtimaan erityisesti, voisiko se ehdottaa säädöstä tilintarkastuskertomusten vähimmäissisällön yhdenmukaistamiseksi ottaen huomioon kyseiseen säädökseen, sellaisena kuin komissio siitä määräsi kahdeksannen yhtiöoikeutta koskevan direktiivin esittämisen yhteydessä, liittyvät tekniset ongelmat ja sen yhteensovittaminen yhteisön voimassaolevan lainsäädännön ja toissijaisuusperiaatteen kanssa; 6. Katsoo, että yhteisön tasolla on laadittava säännöt lakisääteisen tilintarkastajan riippumattomuudesta niiden sekaannusten välttämiseksi, joita kolmansille osapuolille voi aiheutua yhteisölainsäädännön puutteesta; 7. Katsoo, että tässä yhteydessä on välttämätöntä rajoittaa varsinaiseen tilintarkastukseen liittyviä erillisiä palveluja; 8. Ottaa huomioon komission vihreässä kirjassa esille tuomat ongelmat yhtiöiden sisäisten tarkastusjärjestelmien parantamisessa; katsoo, että tässä vaiheessa ei ole aiheellista antaa sitovia määräyksiä niiden suhteen, mutta pyytää komissiota tutkimaan sisäisen tilintarkastustoiminnan vaikutuksia, varsinkin suhteessa ulkoiseen tilintarkastukseen, samalla kun se arvioi yhtiön elinten roolia yrityksen hallinnossa; 9. Antaa tältä osin tukensa komission ajatukselle esittää suositusluonnos yrityshallinnon parantamiseksi jäsenvaltioissa ja pyytää komissiota paneutumaan erityisesti keinoihin, joilla voitaisiin parantaa tiedotuskanavia tilintarkastajien ja yhtiöiden toimivaltaisten elinten välillä, jotta tieto saataisiin perille kansallisten lainsäädäntöjen mukaisesti; pyytää lisäksi, että valmistelutöihin otetaan mukaan yritysten ja tilintarkastusalan edustajien lisäksi työntekijöiden edustajia; 10. Ottaa lisäksi huomioon vihreässä kirjassa olevan analyysin kansallisten lainsäädäntöjen eroista, jotka koskevat vastuuta tilintarkastuspalveluiden alalla, ja niiden vaikutuksesta, ja koska komissio on käynnistänyt yksityiskohtaisen tutkimuksen asiasta, pyytää komissiota lähettämään tämän tutkimuksen parlamentille tiedonannon muodossa ja varaa itselleen oikeuden ilmaista kantansa tästä kohdasta sen jälkeen, kun mainittu tiedonanto on lähetetty parlamentille; 11. Ottaen huomioon tulevan lainsäädännön, jolla täydennetään ja muutetaan tilintarkastajien ja tilintarkastusyhtiöiden rajat ylittävää palveluiden vapaata tarjoamista ja vapaata sijoittautumista koskevia yhteisön määräyksiä, katsoo kuitenkin, että komission olisi vaadittava kaikilta tilintarkastajilta pakollista vähimmäistason vakuutusta, joka olisi samanlainen kaikissa jäsenvaltioissa, ja liittymistä takuurahastoon; 12. Pitää myönteisenä sitä, että tilintarkastusdirektiiveissä mainitun yhteyskomitean tehtäväksi on annettu selvittää, miten voitaisiin parhaimmalla tavalla poistaa jäsenvaltioiden kahdeksannen direktiivin lainsäädäntöön siirtämisen yhteydessä käyttöön ottamat rajoitteet, jotka liittyvät jäsenvaltioiden tilintarkastajien osallistumiseen yhtiöiden hallintoon ja omistukseen muiden jäsenvaltioiden tilintarkastusyhteisöissä; 13. Katsoo, että kirjanpidon asiantuntijayritysten maailmanlaajuinen keskittyminen edellyttää takuita riippumattomuudesta ja yksittäisten tilintarkastajien ammatillisen pätevyyden vahvistamista unionin tasoa korkeammalla tasolla; 14. Katsoo, että jäsenvaltioiden olisi vahvistettava tilintarkastajien ammatinharjoittamiseen liittyviä takeita poistamalla tarpeen vaatiessa niiden lainsäädännössä olemassaolevat oikeudelliset esteet, jotka vaikeuttavat ammatin harjoittamista, ja takaamalla erityisesti yhtiömuodoltaan tietynlaisten yritysten tilinpäätöksistä annetun neljännen direktiivin 78/660/ETY 51 artiklan asianmukaisen täytäntöönpanon; 15. Rohkaisee kuitenkin komissiota esittämään lainsäädäntöehdotuksia, joilla poistetaan lainsäädännöllisiä esteitä ja edistetään asteittain tilintarkastajien ja tilintarkastusyhtiöiden palveluiden vapaata tarjoamista ja vapaata sijoittautumista muihin jäsenvaltioihin, ja pyytää komissiota tarkastelemaan erityisesti seuraavia mahdollisuuksia: a) Euroopan yhteisöjen tuomioistuimen oikeuskäytännön vaikutukset palvelujen vapaan tarjonnan osalta ja toisen jäsenvaltion hyväksymän tilintarkastajan toiseen jäsenvaltioon sijoittautumisen osalta, sekä ne puolueettomalta kannalta katsoen välttämättömät edellytykset, joilla voidaan taata, että vastaanottavassa jäsenvaltiossa kunnioitetaan ammatillisia ja laadun valvontaan liittyviä määräyksiä; b) Yleiset ehdot jossakin jäsenvaltiossa valtuutetun tilintarkastajan palveluiden vapaalle tarjoamiselle toisessa jäsenvaltiossa kotijäsenvaltiossa saadulla nimikkeellä; c) Otetaan käyttöön yhteistyö- ja tietojenvaihtojärjestelmä jäsenvaltioiden tilintarkastajia valtuuttavien ja ammatillisia ja eettisiä normeja soveltavien viranomaisten välille; d) Pohditaan, miten voitaisiin poistaa nykyiset kansalliset rajoitukset, joilla estetään tilintarkastusyhtiötä perustamasta samalla oikeudellisella perustalla toimivaa tytäryhtiötä toiseen jäsenvaltioon; 16. On sitä mieltä, että Euroopan unionin pitäisi ulottaa yleisesti tilintarkastustoiminta suurten hyväntekeväisyysjärjestöjen vuosikertomuksiin, olivat nämä sitten yhtiömuotoisia tai ei; 17. Katsoo komission vihreän kirjan mukaisesti, että on järkevää antaa jäsenvaltioille mahdollisuus vapauttaa pienyrityksensä tilintarkastusvelvoitteesta; 18. Kehottaa puhemiestään välittämään tämän päätöslauselman komissiolle ja tiedoksi neuvostolle.